Las Pilasas
Las Pilasas (isp. Las Pilas) arba El Hojas (El Hoyo) – ugnikalnis Nikaragvoje, Leono departamente, į rytus nuo Leono. Aukštis iki 1088 m (El Hojo kūgis). Tai kompleksinis ugnikalnis, kurį sudaro vulkaninių ertmių spiečiai. Viso masyvo, nusidriekusio iš šiaurės į pietus, ilgis yra 30 km. Asosaskos kalno krateryje telkšo lagūna (818 m aukštyje). Dar dvi mažos lagūnos yra pietuose, į vakarus nuo Managvos ežero. Manoma, kad Las Pilasas galėjo išsiveržti XVI a. Vienintelis istorinis išsiveržimas užfiksuotas 1954 m.